**Mikä: ”**Aluetalot avautuvat residenssikeskuksiksi”

**Missä?** Alueelliset kulttuurikeskukset (Stoa/Vuotalo/Kanneltalo/Malmitalo/Caisa)

**Miksi/ratkaistava ongelma?**

Helsingissä toimii kymmeniä esittävän taiteen vapaita ryhmiä (teatteri, tanssi, musiikki, sirkus yms), joilla ei ole vakituista esiintymispaikkaa. Nämä ryhmät jäävät siksi usein marginaaliin, ja niiden toiminnan pitkäjänteinen kehittäminen on haastavaa. Lyhyet esitysperiodit eivät mahdollista kunnollisen yleisösuhteen syntymistä edes suosituille esityksille, produktioiden päättyessä jo muutaman esityskerran jälkeen.

Kaupungin kulttuurikeskusten ohjelmisto on usein sirpaleista ja kasvotonta. Jatkuvasti vaihtuva ohjelmisto ja tekijäryhmät kuormittavat talojen henkilökuntaa, eivätkä tue yleisöjen mahdollisuutta löytää esitys esimerkiksi lehtikritiikin tultua. ”Kaikkea kaikille” -malli jättää jatkuvasti monia kaupunkilaisia ja yhteisöjä ei-kävijöiksi. Talojen taiteellinen/ kulttuurinen yhteistyö ympäröivän alueen asukkaiden kanssa on projektimaista, pitkän linja puuttuessa.

**Miten ongelma ratkaistaan?**

Käynnistetään työskentelymalli, jossa helsinkiläiset esittävän taiteen vapaat ryhmät hakevat avoimen haun kautta alueellisen kulttuuritalon residenssiryhmäksi 2-3 vuodeksi kerrallaan. Tämän jakson aikana residenssiryhmä suunnittelee yhdessä talon tuottajien kanssa kunkin vuoden ohjelmiston. Ohjelman ytimenä on ko. ryhmän vuosittain tuottamat kolme produktiota, joista 1-2 on paikkasidonnaista ja/tai toteutettu yhdessä paikallisten yhteisöjen tai yksittäisten asukkaiden kanssa. Ohjelmistoa täydentävät residenssiryhmän kutsumat vierailevat projektit, jotka ovat tasa-arvoisia suhteessa residenssiryhmän omiin produktioihin nähden. Mallissa ohjelmiston taiteellinen vastuu on ko. ryhmällä, ja tuotannollinen ja viestinnällinen vastuu talon tuotantotiimillä.

**Järjestelyt** Residenssiryhmät valitaan avoimen haun kautta. Talojen tuotantobudjetin rakennetta ja ohjelmiston aikatauluttamistapaa muokataan tukemaan uutta toimintamallia.

**Mitä hyvää tapahtuma tuottaa?**

Tekijäryhmien taiteellisen ja tuotannollisen työn pitkäjänteinen kehittäminen mahdollistuu, niveltyen myös julkisten rahoitusmallien muutokseen, jossa tukia myönnetään jopa kolmen vuoden jaksoille. Malli myös varmistaa kaupungin jakamien avustusten paremman panos-tuotos suhteen, kun produktiotuella tuotetaan muutaman esityskerran asemesta enemmän näytöksiä ammattimaisissa tuotanto-olosuhteissa.

Malli tuo selkeyttä talojen ohjelmistoprofiiliin, mahdollistaen produktioiden pidemmät esityskaudet ja tarjoten siten yleisöille esitysten paremman saavutettavuuden. Viestinnän, tuotannon ja esitystekniikan henkilökunnalle toimintamalli antaa mahdollisuuden parempaan tekemiseen, pakkotahtisen määrällisen tapahtumatuotannon asemesta. Jatkuva, pitkäjänteinen työskentely paikallisten asukkaiden ja yhteisöjen kanssa vahvistaa osallisuuden ja osallistumisen kokemuksia, tuoden myös aivan uusia kävijäryhmiä mukaan talojen toimintaan.